วันแรกคึกคัก!ประชาชนทยอยแลกธนบัตรที่ระลึกรัชกาลที่9
ประชาชนจำนวนมากทยอยเข้าแลกธนบัตรที่ระลึกรัชกาลที่ 9 ทั้ง 5 ชนิดราคา บรรยากาศวันแรกเป็นไปอย่างคึกคัก สามารถแลกได้ที่สาขาธนาคารหรือกดจากเอทีเอ็ม
20 ก.ย. 2560

ประชาชนจำนวนมากทยอยเข้าแลกธนบัตรที่ระลึกรัชกาลที่ 9 ทั้ง 5 ชนิดราคา บรรยากาศวันแรกเป็นไปอย่างคึกคัก สามารถแลกได้ที่สาขาธนาคารหรือกดจากเอทีเอ็ม เมื่อวันที่ 20 ก.ย. บรรยากาศวันแรกของการรับแลกธนบัตรที่ระลึก รัชกาลที่ 9 ทั้ง5 ชนิดราคา ประกอบด้วย 20 บาท 50 บาท 100 บาท 500 บาท และ 1,000 บาท ซึ่งมีประชาชนมาต่อคิวเพื่อจ่ายแลกกันเป็นจำนวนมาก ซึ่งธนาคารได้เปิดจ่ายแลกทั้งแบบย่อยและชุด รวมชุดละ 1,670 บาท คนละไม่เกิน 10 ชุด แต่หากต้องการจ่ายแลกเป็นรายปลีก กำหนดให้จ่ายแลกได้ไม่เกินชนิดละ 10 ใบ ซึ่งธนาคารเปิดให้จ่ายแลกได้พร้อมกันในเวลา 08.30 น. ทั้งในสาขาและที่ตู้เอทีเอ็ม สำหรับธนบัตรที่ระลึก รัชกาลที่ 9 ด้านหน้าจะเป็นลักษณะเดียวกับแบบธนบัตรแบบ 16 ที่ใช้ในปัจจุบัน ส่วนด้านหลังจะบอกเล่าเรื่องราวต่างๆ ประกอบด้วย ชนิดราคา 20บาท แสดงภาพเรื่องราวเมื่อครั้งทรงพระเยาว์ ชนิดราคา 50บาท แสดงภาพเรื่องราวเมื่อเสด็จขึ้นครองสิริราชสมบัติ ชนิดราคา 100บาท แสดงภาพเรื่องราวพระราชกรณียกิจ ที่ทรงห่วงใยพสนิกรในพื้นที่ทุรกันดารชนิดราคา 500บาท แสดงภาพเรื่องราวพระปรีชาสามารถที่สะท้อนผ่านโครงการพระราชดำริในด้านต่างๆและชนิดราคา 1,000บาท แสดงภาพเรื่องราวในช่วงปลายรัชกาลที่ประชาชนไทยร่วมกันเทิดทูนพระมหากษัตริย์ผู้เป็นที่รักยิ่งของปวงชนชาวไทยทั้งนี้ ทางธนาคารแห่งประเทศไทย ยืนยันว่า ธนบัตรที่ระลึกรัชกาลที่ 9 เพียงพอต่อความต้องการของประชาชน เนื่องจากประชาชนสามารถแลกธนบัตรได้ที่ธนาคารพาณิชย์และสถาบันการเงินเฉพาะกิจ รวมทั้งสามารถถอนธนบัตรชนิดราคา 100 บาท 500 บาท และ 1000 บาท ผ่านตู้เอทีเอ็มทั่วประเทศได้อีกด้วย